钦定古今图书集成/理学汇编/文学典/第079卷 > 朱敦儒
## 钦定古今图书集成/理学汇编/文学典/第079卷 > 朱敦儒

按《宋史文苑传》，“敦儒字希真，河南人。父勃，绍圣谏官。
敦儒志行高洁，虽为布衣，而有朝野之望。靖康中，召
至京师，将处以学官。敦儒辞曰：‘麋鹿之性，自乐闲旷，
爵禄非所愿也’。固辞还山。高宗即位，诏举草泽才德
之士预选者，命中书策试，授以官。于是淮西部使者
言敦儒有文武才，召之。敦儒又辞避乱，客南雄州，张”
浚奏赴军前，计议，弗起。绍兴二年，宣谕使明橐言敦
儒深达治体，有经世才，廷臣亦多称其靖退。诏以为
右迪功郎，下肇庆府，敦遣诣行在，敦儒不肯受诏。其
故人劝之曰：“今天子侧席幽士，翼宣中兴，谯定召于
蜀，苏庠召于浙，张自牧召于长芦，莫不声流天京，风
动郡国，君何为栖茅茹藿，白首岩谷乎？”敦儒始幡然
而起。既至，命对便殿，论议明畅，上悦，赐进士出身，为
秘书省正字，俄兼兵部郎官，迁两浙东路提点刑狱。
会右谏议大夫汪勃劾敦儒专立异论，与李光交通，
高宗曰：“爵禄所以厉世，如其可与，则文臣便至侍从，
武臣便至节钺；如其不可，虽一命亦不容轻授。”敦儒
遂罢。十九年，上疏请归，许之。敦儒素工诗及乐府，婉
丽清畅。时秦桧当国，喜奖用骚人墨客，以文太平。桧
子熹亦好诗，于是先用敦儒子为删定官，复除敦儒
鸿胪少卿。桧死，敦儒亦废。谈者谓敦儒老怀舐犊之
爱，而畏避窜逐，故其节不终云。